Biografija

Doc.dr.sc. Ivanka Buzov, pročelnica odsjeka za sociologiju Filozofskog fakulteta u Splitu. Diplomski studij sociologije završila u Sarajevu, magistrirala na odsjeku za sociologiju Filozofskog fakulteta u Zagrebu (2008.) s temom „Socijalni ekofeminizam- Ekofeministički doprinos analizi uzroka ekološke krize i razumijevanju dominacije (mentorica, prof.dr. Branka Galić), doktorirala u okviru doktorskog studija sociologije Filozofskog fakulteta u Zagrebu (2013.) s temom „Utjecaj nastavnih programa na promjenu studentske ekološke svijesti“ (mentor, prof.dr. Ivan Cifrić). Područja znanstvenog interesa: sociologija obrazovanja, sociologija okoliša, sociologija roda i civilno društvo. Osim znanstveno-nastavnog rada na fakultetu, sudjelovala je i sudjeluje u provedbi *ERASMUS+ Strategic partnership* projekata te projekata na kojima se ostvaruje partnerstvo Filozofskog fakuteta i organizacija civilnog društva u gradu Splitu. Povremena je konzultantica na projektima o razvoju javnih politika za ravnopravnost spolova Europske komisije (*ENEGE network*) i razvoja strukovnog obrazovanja i izobrazbe u Europi (*The Changing nature and role of vocational education and training in Europe)*.

*Аpstrakt predavanja:*

 *FEMINISTIČKA SOCIOLOGIJA: Položaj žene u razdoblju zrele tranzicije:* Osim u okviru modernizacijskih procesa i unutar tumačenja teorije modernosti, promjene društvenog položaja žena mogu se interpretirati i u okviru širih procesa koji su se odvijali i koji se odvijaju u tranzicijskim društvima. Posebice za zemlje koje su završile tzv. ranu tranziciju i ušle u fazu zrele tranzicije. Nasuprot razdoblja rane tranzicije, za koju su krakteristični procesi retradicionalizacije, u razdoblju kasne tranzicije se detektiraju jasniji karakteri modernosti pa i postmodernosti. Predavanje će staviti naglasak na rezultate istraživanja o društvenom položaju žena u Hrvatskoj u razdoblju rane tranzicije, uspoređujući ih s kasnijim istraživanjem koje identificira četiri tipa žena, na temelju čega se može govoriti o promjenama u stupnju i karakteru moderniziranosti žena ili „pomaku prema modernosti“. Karakteri modernizacije se prate kroz tematska istraživačka područja: Žene i plaćeni posao; žene i obitelj; žene i religija, žene i politika.